b'\n_START_ARTICLE_\nNeil Simon\n_START_PARAGRAPH_\nMarvin Neil Simon (4. hein\xc3\xa4kuuta 1927 Bronx, New York \xe2\x80\x93 26. elokuuta 2018 Manhattan, New York) oli yhdysvaltalainen n\xc3\xa4ytelm\xc3\xa4kirjailija ja elokuvak\xc3\xa4sikirjoittaja. H\xc3\xa4n voitti uransa aikana kolme Tony-palkintoa ja yhden Pulitzerin. _NEWLINE_Simon syntyi Bronxissa, New Yorkissa, ja opiskeli lyhyesti New Yorkin yliopistolla vuonna 1946. H\xc3\xa4nen ensimm\xc3\xa4inen Broadway-n\xc3\xa4ytelm\xc3\xa4ns\xc3\xa4 Come Blow Your Horn kantaesitettiin vuonna 1961._NEWLINE_Simon oli 1960-luvulta 2000-luvulle tuottelias kirjoittaja, joka julkaisi kymmenitt\xc3\xa4in tunnettuja n\xc3\xa4ytelmi\xc3\xa4 ja k\xc3\xa4sikirjoittanut elokuvia. H\xc3\xa4n oli naimisissa muun muassa Marsha Masonin kanssa vuosina 1973\xe2\x80\x931981 ja Elaine Joycen kanssa vuodesta 1999.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nSimon syntyi juutalaisperheeseen hein\xc3\xa4kuussa 1927 New Yorkin Bronxissa. H\xc3\xa4nen is\xc3\xa4ns\xc3\xa4 Irving Simon oli vaatekauppias. Bronxin lis\xc3\xa4ksi h\xc3\xa4n varttui my\xc3\xb6s Washington Heightsin naapurustossa Manhattanilla. H\xc3\xa4n opiskeli New Yorkin yliopistossa 1944\xe2\x80\x931945 ja Denverin yliopistossa Coloradossa 1945\xe2\x80\x931946, jossa h\xc3\xa4n palveli samalla Yhdysvaltain ilmavoimissa ja toimi sotilaslehden urheilutoimittajana._NEWLINE_1940-luvulla Simon kirjoitti my\xc3\xb6s radiohupailuja veljens\xc3\xa4 Dannyn kanssa. 1950-luvulla he siirtyiv\xc3\xa4t televisioon, jossa he kirjoittivat sketsej\xc3\xa4 muun muassa Jackie Gleasonille kirjoittajakollegoinaan muun muassa Woody Allen ja Mel Brooks. Danny Simon siirtyi ohjaajan teht\xc3\xa4viin, mutta Neil Simon alkoi saada yh\xc3\xa4 enemm\xc3\xa4n menestyst\xc3\xa4 kirjoittajana ja voitti Emmy-palkinnon Sid Caesarin (1957) ja Phil Silverin tv-show\xe2\x80\x99sta (1959). Vuonna 1961 veljekset Neil ja Danny Simon julkaisivat ensimm\xc3\xa4isen teatterin\xc3\xa4ytelm\xc3\xa4ns\xc3\xa4 Come Blow Your Horn, joka oli samalla heid\xc3\xa4n viimeinen yhteisty\xc3\xb6hankkeensa._NEWLINE_Neil Simon ryhtyi ty\xc3\xb6skentelem\xc3\xa4\xc3\xa4n yksin ja tuotteliaasti niin, ett\xc3\xa4 parhaimmillaan syntyi n\xc3\xa4ytelm\xc3\xa4 joka vuosi. H\xc3\xa4nen tunnetuimpia teoksiaan ovat Barefoot in the Park (1964), The Odd Couple (1966), Last of the Red Hot Lovers (1970), The Prisoner of Second Avenue (1972); Brighton Beach Memoirs (1984), Biloxi Blues (1986), Broadway Bound (1987) ja Lost in Yonkers (1991)._NEWLINE_Neil Simon teki n\xc3\xa4ytelmist\xc3\xa4\xc3\xa4n my\xc3\xb6s elokuvasovituksia. N\xc3\xa4it\xc3\xa4 ovat P\xc3\xa4reet palaa!\xe2\x80\x8e\xe2\x80\x8e (1975, ohj. Melvin Frank), Brighton Beach Memoirs (1986, ohj. Gene Saks), Sukumme on toista maata (Lost in Yonkers, 1993, ohj. Martha Coolidge), Jake\xe2\x80\x99s Women (1996, ohj. Glenn Jordan) ja London Suite (1996, ohj. Jay Sandrich)._NEWLINE_Simonille my\xc3\xb6nnettiin Tony-palkinto n\xc3\xa4ytelmist\xc3\xa4 The Odd Couple, Biloxi Blues ja Lost in Yonkers, josta h\xc3\xa4n sai my\xc3\xb6s Pulitzer-palkinnon._NEWLINE_Vuonna 1999 Simonilta julkaistiin omael\xc3\xa4m\xc3\xa4kerta The Play Goes On: A Memoir._NEWLINE_Simon kuoli keuhkokuumeeseen 91-vuotiaana Manhattanilla 26. elokuuta 2018. Ennen kuolemaansa h\xc3\xa4n sairasti Alzheimerin tautia ja munuaisten vajaatoimintaa.'